’Tóxakuanhñara.
Titekáonra Díos la ko titekáonra ti janhan.
Ndo̱e Tꞌaná la itsjé nchia siín tsꞌejóni.
A̱ndá ti chrókójehya xi̱kaha la ó chróndáxrja̱n.
Méxra̱ sátsjiá si̱ntayóxian ti tsꞌejóni.
A̱ndá ti sátsjiá la si̱ntayóxian ntiha,
ndá tsꞌinka ínaá,
ndá sátsji̱ni kixin ti tsjakꞌé janhan la kja̱xinra tsꞌejora.
Jahara la ó nohara nketí sátsjiá la ko ó nohara ti nti̱a.
Ndá kjuáte̱he chꞌin Tomás ndáchro:
―Ìnchéni,
noehñani nketí sátsjia.
¿A̱ndá nkexrín chrókónoheni ti nti̱a?
Ndá chꞌin Jesús ndáchro:
―Janhan mé ti nti̱a la ko ti itan chaxín la ko janhan mé tsjánjua ti kjuachón.
Ninkexró xrokjuahya tsjiji ti itjen tꞌaná,
jehó ti nkexro tsitekaon ti janhan mé jína tsjiji ntiha.
Ti chrókjuatso̱anra ti janhan,
ndá xi̱kaha chrókjuatso̱anra Tꞌaná.
Ndá ijie ó choxínra chꞌan la ko ó tjejókoara chꞌan.
Ndá chꞌin Felipe ndáchro:
―Ìnchéni,
ti̱to̱héni tsochóxini ti Itꞌá.
Táhó mé tjinkaoni.
Ndá kjuáte̱he chꞌin Jesús ndáchro:
―Felipe,
ósé tjejóni,
¿ndá na̱xa̱ tjátso̱anhñara ti janhan ní?
Ti nkexro tꞌikon ti janhan la ó kꞌuíkon sin ti Tꞌaná kja̱xin.
¿Ndá nkekuènté tjánchàna kixin tsꞌikuan ti Tꞌaná?
¿Á titekákonhña kixin janhan la nkoko̱a tjéki̱a̱n Tꞌaná,
la Tꞌaná itjen ti itjén janhan ní?
Ti nkehe níxja janhan la jehya kuénta̱na.
Náhí.
Tꞌaná tjéki̱a̱n mé tjechꞌe ti ixra̱.
Titekáonra kixin nkoko̱a tjéki̱a̱n Tꞌaná,
la Tꞌaná itjen ti itjén janhan.
Kjónté chrókuitekáonra kixin ti kjuaxroan ijié kjuáko̱xián kꞌuíkonra.
Ijnko nkehe chaxín tso̱tjo̱nkara kixin ti chaxín tsítekáonra ti janhan,
la kja̱xinra tsjachara si̱chꞌera ti ixra̱ tjétꞌa̱,
la ixra̱ a̱ntsí ijié tsjachara si̱chꞌera kixin janhan la sátsjiá ti itjen Tꞌaná.
La kaín ti nkehe tsjanchehéra Tꞌaná,
tsjanchatoxixínra ni̱ná la tsjánjua janhan kixin xi̱kaha tsjáko̱xia̱n ti kjuachaxin ijié kuènté Tꞌaná.
Ti nkojín nkehe tsjanchatoxixínra ni̱ná la janhan tsjánjua.